नहीं माने वो, मेरी किताबें भी दब गईं; डॉक्टर बनना है मुझे
Delhi Priyanka Gandhi Camp Controversy; Why was Noor Jahan Khatoon's house demolished in Vasant Vihar? Follow Sunday Jazbaat Story On Dainik Bhaskar  अगर काम नहीं मिला तो समझ लो जो घर में वहीं खाकर रहना होगा। मेरा बड़ा भाई भी बेरोजगार बैठा है तो जैसे-तैसे खर्च चल रहा था।
मेरा नाम नूरजहां खातून है। दिल्ली के प्रियंका गांधी झुग्गी कैंप CN 6 2B की रहने वाली हूं। आप यो कहें कि रहने वाली थी। आपको पता है न मेरी यह बस्ती दिल्ली के पॉश इलाके वसंत विहार के बीच थी।
उस दिन हम लोग सोकर भी नहीं उठे थे जब वो बुलडोजर लेकर आए। मैं जागी तो देखा कि हमारी झुग्गी घेर ली गई थी। वो चिल्ला-चिल्लाकर कह रहे थे कि ये जगह खाली करो। बहुत सारे एनडीआरएफ यानी नेशनल डिजास्टर रिलीफ फोर्स वाले थे, पुलिस वाले भी थे।
मेरी मम्मी उनके पास गईं। उनसे कहा- थोड़ा रुकिए, अभी बच्चे सो रहे हैं, उठा देती हूं फिर तोड़ लेना। उन्होंने मम्मी की नहीं सुनी। उन्हें तेज आवाज में डांटा और भगा दिया।
मेरा छह लोगों का परिवार है। हम चार भाई-बहन और मम्मी-पापा। मम्मी- पापा रोजाना सुबह जाकर मुनिरका चौराहे पर खड़े रहते हैं। मजूदरी का काम ढूंढने के लिए। जिन्हें मजदूरों की जरूरत होती है, वो उन्हें वहां से अपने साथ ले जाते हैं।
जिस दिन काम मिल गया तो समझ लो हमारे अच्छे दिन है। घर में ठीक से खाना बनेगा। अगर काम नहीं मिला तो समझ लो जो घर में है, वही खाकर रहना होगा।
मेरा बड़ा भाई भी बेरोजगार बैठा है तो जैसे-तैसे खर्च चल रहा था।
उस दिन पापा काम पर निकल ही रहे थे कि ये लोग घर तोड़ने आ गए। हम लोगों को जरा भी मौका नहीं मिला। हम बर्तन, कपड़ा वगैरह कुछ भी सामान बचा नहीं पाए, घर से निकाल नहीं पाए। इस तरह सारी जरूरत का सामान घर के साथ ही दब गया।
इस बस्ती के बच्चों की किताबें भी झुग्गी के नीचे दब गईं। मेरी भी किताबें दब गईं। इसी साल मैंने 10वीं पास करके 11वीं में एडमिशन लिया था। किताबें नहीं, घर नहीं है, पैसे नहीं हैं, अब तो पता नहीं स्कूल का क्या होगा। जा भी पाऊंगी या नहीं!
एक भइया ने मुझे कुछ पैसे भेजे हैं नई किताब खरीदने के लिए, लेकिन मुझे डर लग रहा है स्कूल जाने में। आपको पता है जिस दिन हमारी झुग्गी टूट रही थी। मेरा एक वीडियो वायरल हो गया था। एक मीडिया वाले भइया मुझसे कुछ सवाल पूछ रहे थे, तो मैंने कह दिया कि मेरा तो फ्यूचर ही दब गया है मेरे घर में। जब मैं पुलिस वालों के सामने अपना पक्ष रखकर विरोध कर रही थी तब पता नहीं किसने वीडियो बना लिया था। विरोध की वजह से पुलिस स्टेशन जाना पड़ा। और वीडियो की वजह से कुछ लोग मदद करना चाहते हैं।
किताबें खरीद भी लूं तो स्कूल जाने में मुझे डर लग रहा है। सोचती हूं कि अगर मुझसे स्कूल में कोई पूछेगा कि जेल क्यों गई थी,तो क्या बोलूंगीं। इस वजह से कोई बात नहीं करेगा तब मेरा क्या होगा।
अब आप सब ही बताएं, इसमें मेरी क्या गलती है। कोई मेरा घर तोड़ेगा और हम चिल्लाएंगे भी नहीं? मना नहीं करेंगे? हमारे कपड़े दब गए, बर्तन उन लोगों ने तोड़ दिया। और हम सबको गेट के उस पार कर दिया। हाथापाई करने लगे। बस्ती के एक भइया पर उन लोगों ने हाथ उठाया। वहां मौजूद लोगों ने रोका तो महिलाओं से हाथापाई करने लगे।
पता है उन लोगों के साथ महिला पुलिस एक दो ही थी। पुरुष ज्यादा थे। एक पुलिसवाले ने तो मुन्नी आंटी पर हाथ उठा दिया था। हमने कहा कि महिला पुलिस को कहो, आपको अधिकार नहीं है। इस पर भड़क गया। फिर बस्ती की सब लेडीज लोगों को पुलिस स्टेशन ले गए।
वहां सुबह 11 बजे से बिना खाए-पिएं हम सब थे। पुलिस स्टेशन पहुंचने के बाद वहां हम सब साइड में रखी बेंच पर बैठने ही वाले थे कि एक पुलिसवाले ने कहा- नीचे बैठो। मेरी तरफ देखकर उसने कहा कि चप्पल उतार कर बैठना। डराने के लिए दूसरे कैदियों को हमारे सामने मारने लगे। फिर शाम को एक भइया आए, जो वकील थे, उन्होंने हम सब को वहां से छुड़ाया।
पुलिस स्टेशन से शाम को 7 बजे बस्ती पहुंचे थे। वहां हमारे घर की जगह जमीन दिख रही थी। ईंट भी नहीं थी। हमारे घर की ईंट भी एनडीआरएफ वाले ले गए। हमारे पास न तो बर्तन थे, न ही रोजमर्रा की जरूरतों का एक भी सामान।
पूरे दिन बारिश भी हो रही थी। मुसीबत के ऊपर एक और मुसीबत। पापा ने जल्दी-जल्दी कुछ चीजें जुटाईं। एक तिरपाल और कुछ गद्दे। हम लोग उस रात सड़क पर सोए। जहां सोए थे वहां हर सप्ताह का बाजार लगता है और बाकी दिनों में सूअर घूमते हैं। मेरे भाई की तबीयत गंदगी की वजह से खराब हो गई है।
हमारे पास पैसे होते तो हम लोग बाकियों की तरह किराए पर घर ले लेते। हम तो वो भी नहीं ले पा रहे हैं।
अभी हम जहां रहे हैं वहां पानी का टैंकर भी नहीं आता। पानी लाने के लिए हमें दूसरे इलाके में जाना पड़ता है। पानी लाने के लिए भी हाथ रिक्शा या ठेला यूज करना पड़ता है। सारा टाइम उसी में चला जाता है।
मैं डॉक्टर बनना चाहती हूं। अब इस माहौल में पढ़ाई भी नहीं हो पाती। जब से यह सब हुआ है स्कूल के दोस्तों से मिल नहीं पाई हूं। बस हमारी झुग्गी के दोस्त मिलते हैं। कुछ ने किराए पर घर ले लिया है, लेकिन इधर खेलने आते हैं।
आज की बात बताऊं रिक्शे पर पानी लेकर आ रही थी तो रास्ते में एक फ्रेंड मिल गया। पूछने लगा कि नई जगह कैसा लग रहा है। मैं क्या बताऊं कैसा लग रहा है। अच्छा तो अपनी झुग्गी वाले घर में ही लगता था। एक परिवार जैसा बन गया था। सब लोग एक साथ बर्थडे मनाते थे, मोबाइल पर रील्स बनाते थे, खेलते, स्कूल जाते थे।
शाम को जब टैंकर आता था तो मैं पानी भरती थी। खाना बनाने में मम्मी की मदद भी करती थी। रात को पढ़ने के बाद ही सोने जाती थी। सिंपल जीवन था, लेकिन सब काम के लिए एक रूटीन बना हुआ था।
घर पर बुलडोजर चलने के बाद जीवन ही स्थिर नहीं। मोबाइल के सहारे कितना पढ़ें। और यहां तो पानी लाने में ही इतना थक जाती हूं कि पढ़ने की इच्छा ही नहीं रहती। आपको पता है मुझे यह जगह सेफ भी नहीं लगती। इस वजह से नींद भी अच्छी नहीं आती। खुले में नहाना होता है। सबके सामने ही कपड़ा बदलना होता है। ये सब मुझे ठीक नहीं लगता। आप बताएं आपके घर की बेटियां ऐसा करें तो कैसा लगेगा।
इससे अच्छा तो उस दिन का जेल था। कम से कम बुरी नजर से देखने वाला तो कोई नहीं था। पानी मिल जाता था। यहां पर तो मुझे गंदा फील होता है।
अरे हां, बताना भूल गई। अभी जहां रह रहे हैं वो एमसीडी यानी दिल्ली नगर निगम की है। ये एक मार्केट की तरह बनाया गया था, जो अभी बंद पड़ा है। मेरी नानी एमसीडी में मजदूरी करती हैं। उनकी रिक्वेस्ट पर यह जगह हमें मिली थी। शुरू में बोला गया कि तीन महीने यहां रहना, फिर चेंज कर देना। परसों अचानक बोल दिया कि तीन दिन में खाली कर दो।
आज सुबह फिर आए थे नगर निगम वाले। हमने उनसे दो दिन का टाइम और मांगा है। वो लोग आकर कहने लगे कि तुम लोगों ने यहां अवैध कब्जा कर रखा है, एक घंटे में खाली करो। इन तमाम मुसीबतों के बीच देखते हैं कि हमारा अगला ठिकाना कहां होगा।
लोग हमसे गांव लौटने को भी कहते हैं। हम लोग बिहार के लखीसराय से हैं। दादा और चाचा वहां किराए के मकान में रहते हैं। वहां भी न जमीन है न ही काम। क्या होगा वहां लौटकर। मेरा मन है कि मैं दिल्ली में ही रहूं और मेरी पढ़ाई न रुके।